Document ID: 32014D0417

A BIZOTTSÁG VÉGREHAJTÁSI HATÁROZATA
(2014. június 27.)
az afrikai sertéspestis lettországi előfordulásával összefüggő egyes átmeneti védekezési intézkedésekről
(az értesítés a C(2014) 4536. számú dokumentummal történt)
(Csak a lett nyelvű szöveg hiteles)
(EGT-vonatkozású szöveg)
(2014/417/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a belső piac megvalósításának céljával a Közösségen belüli kereskedelemben alkalmazható állat-egészségügyi ellenőrzésekről szóló, 1989. december 11-i 89/662/EGK tanácsi irányelvre (1) és különösen annak 9. cikke (3) bekezdésére,
tekintettel az egyes élőállatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (2) és különösen annak 10. cikke (3) bekezdésére,
mivel:
(1)
Az afrikai sertéspestis a házisertéseket és a vaddisznókat sújtó fertőző vírusos betegség, amely súlyosan érintheti a sertéstenyésztés jövedelmezőségét, megzavarva az Unión belüli kereskedelmet és a harmadik országokba irányuló exportot.
(2)
Afrikai sertéspestis kitörése esetén fennáll a veszély, hogy a kórokozó más sertéstenyésztő gazdaságokra, illetve vaddisznókra is átterjed. Ennek következtében - az élő sertések vagy az azokból előállított termékek kereskedelme révén - átterjedhet egyik tagállamból a másikba, vagy harmadik országokba is.
(3)
A 2002/60/EK tanácsi irányelv (3) az afrikai sertéspestis elleni védekezésre vonatkozóan az Unió területén alkalmazandó minimumintézkedéseket vezet be. A 2002/60/EK irányelv 9. cikke előírja, hogy az említett betegség kitörése esetén védő- és megfigyelési körzeteket kell létrehozni, melyekben az irányelv 10. és 11. cikkében rögzített intézkedéseket kell alkalmazni.
(4)
Lettország tájékoztatta a Bizottságot az afrikai sertéspestissel kapcsolatos jelenlegi helyzetről az ország területén, és a 2002/60/EK irányelv 9. cikke értelmében védő- és megfigyelési körzeteket hozott létre, melyekben a 2002/60/EK irányelv 10. és 11. cikkében említett intézkedések alkalmazandók.
(5)
Az Unión belüli kereskedelem bármely szükségtelen megzavarását megelőzendő, valamint elkerülendő, hogy harmadik országok indokolatlan kereskedelmi akadályokat állítsanak fel, az érintett tagállammal együttműködve össze kell állítani Lettország afrikai sertéspestisre vonatkozóan korlátozás alá vont körzeteinek - azaz a védő- és megfigyelési körzeteknek (a továbbiakban: korlátozás alá vont körzetek) - uniós jegyzékét.
(6)
Ennek megfelelően az Élelmiszerlánc- és Állategészségügyi Állandó Bizottság következő üléséig e határozat mellékletében fel kell tüntetni Lettország korlátozás alá vont körzeteit, és meg kell határozni a regionalizáció időtartamát.
(7)
Ezt a határozatot felül kell vizsgálni az Élelmiszerlánc- és Állategészségügyi Állandó Bizottság következő ülésén,
ELFOGADTA EZT A HATÁROZATOT:
1. cikk
Lettország köteles biztosítani, hogy az általa a 2002/60/EK határozat 9. cikkének megfelelően felállított védő- és megfigyelési körzetek között legalább az e határozat mellékletében felsorolt területek szerepeljenek.
2. cikk
Ezt a határozatot 2014. július 31-ig kell alkalmazni.
3. cikk
Ennek a határozatnak a Lett Köztársaság a címzettje.
Kelt Brüsszelben, 2014. június 27-én.

Labels: 3
18
6